**Az új évadban is feledhetetlen programokkal várja a gyerekeket a Müpa**

**A kulturális intézmény kiemelt küldetésének tekinti, hogy szerepet vállaljon az elkövetkező nemzedékek kulturális nevelésében, ennek megfelelően jelentős figyelmet szentel a Müpa Junior programjainak, amelyek minden korosztály számára egyedi foglalkozásokat kínálnak, a szülők és a pedagógusok legnagyobb örömére.**

A **Müpa** felelősségének érzi, hogy megóvja és továbbadja kultúránkat a következő generációknak, ezért rendszeresen szervez olyan foglalkozásokat a fiatalabb korosztály számára, amelyek érzékennyé teszik őket a világ történéseire.

Az intézmény a 2023/24-es évad során is számos visszatérő programmal és új előadással várja a fiatalabb közönséget. A Müpa 2020-as zeneműpályázatának gyermekopera kategóriájában díjazott ***Holle anyó*** zeneszerzője, **Csengery Dániel** nevéhez több színdarab és film, többek közt a *Liza, a rókatündér* felejthetetlen zenéje is fűződik. A klasszikus Grimm-mesén alapuló előadás a színház és a zene közös szerelmét, az operát ismerteti meg a gyerekekkel.

A ***Petőfi & Co.*** című előadáson az ifjúság **Petőfi Sándor** életműve és a zene kapcsolatát ismerheti meg. **Banai Sára** operaénekes vezetésével olyan kérdésekre keresik együtt a választ, mint például hogyan jelenik meg a népdalok nyelvezete Petőfinél vagy hogyan viszonyul a kortárs zeneművészet a költő verseihez?

A magyar néptánc egyik legélőbb őrzője, a **Magyar Nemzeti Táncegyüttes** **Fekete István** ikonikus művét, *A koppányi aga testamentuma* történetét dolgozza fel. A ***Végvárak, vitézek*** című kalandos táncszínjátékban egyszerre elevenedik meg múltunk és jelenünk, miközben a táncművészet és **Eredics Benjamin** zseniális zenei megoldásainak találkozása felejthetetlen összművészeti élményt nyújt.

A **Matinékoncertek** új, ***Magyarok a világban*** című sorozatának előadásain olyan korszakalkotó zeneszerzők kerülnek középpontba, akik nemzetközileg is megkerülhetetlenné tették a magyar kultúrát. Novemberben megtudhatjuk, miként jelenik meg **Liszt Ferenc** művészetében az európai hagyomány, decemberben pedig a világjáró **Ligeti György** és Afrika kapcsolata kerül górcső alá, hogy fény derüljön arra, mi a közös száz metronóm kattogásában és az afrikai törzsek zenéjében. A szimfonikus zenekarok elbűvölő világával ismerteti meg az általános iskolásokat az ***Utazás Symphoniába***. Kiderül többek között, hogy miért a vonós hangszerek tűnnek fel először a közönségnek, zenészek segítségével és az élőzene csodálatos dallamain keresztül pedig a szimfonikus zenekarok kialakulásának történetét is megismerik.

Nem maradnak el a jól megszokott Müpa Junior programok sem: a legkisebbek a **Babakoncerteken** az élőzenével ismerkedhetnek meg, míg a **Ringatón** a népdalok és mondókák világát fedezhetik fel. A **Tesz-vesz muzsika** és „nagytesója”, a **Tesz-vesz óvoda** foglalkozásai hétköznapi tárgyak kreatív felhasználásával segítik a kicsik zene iránti érdeklődésének ébrentartását, improvizációs készségük kibontakoztatását, a **Zenebonán** pedig kreatívan ismerhetik meg a hangszereket. A **MUS-E** zenés foglalkozásain különböző művészeti ágakkal találkoznak a gyerekek, a **Hetedhét táncház** sorozatában pedig a legkiválóbb muzsikusok, hagyományőrző hangszeres mesterek és táncmesterek segítségével tehetik meg kezdő tánclépéseiket. Kifejezetten iskolás csoportokat vár az interaktív **Zenés tízórai**, míg a **Minimatinén** mesék, versek, lírai hangvételű történetek elevenednek meg. Az iskolásokat várja a népszerű Hangulatkoncertek mintájára szerveződő **Hangulat Junior**, a komplex zenei élményt nyújtó **Iskoláskoncertek**,valamint a gimnáziumi irodalom-tananyaghoz kapcsolódó tematikával zajló **Literárium Junior**,amelyen neves irodalmi alakok kapcsolataiba ássa bele magát **Háy János**. Végül a **Cifra Palota** nemcsak a gyerekeket, hanem az egész családot várja zenei és kreatív készségfejlesztő foglalkozásaival.

A Müpa családi és ifjúsági programjairól bővebben itt tud olvasni:

<https://www.mupa.hu/programok/csaladi-es-ifjusagi-programok/aktualis-programok>

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:
Müpa kommunikáció
E-mail: sajto@mupa.hu